Queen Latifah

Dana Elaine Owens (rohkem tuntud pseudonüümi Queen Latifah järgi, sündinud 18. märtsil 1970 Newarkis New Jersey osariigis) on USA laulja, räppar, näitleja ja modell, Grammy, Emmy ja Kuldgloobuse võitja.

Dana Elaine Owens sündis õpetaja ja politseiniku peres, vanemad lahutasid abielu 1980. aastal. Tema pseudonüüm Latifah (araabia keeles لطيفة) tekkis, kui ta oli kaheksa-aastane, araabia keeles tähendab see õrna, pehmet. Latifah oli lapsepõlvest saati suurt kasvu tüdruk ja oli kooliajal korvpallimeeskonnas ründaja.

Latifah' muusikukarjäär sai alguse pärast keskkooli, kui ta hakkas esinema beatboxerina räpigrupis Ladies Fresh. 1988. aastal ilmus temalt lugu "Princess of the Posse" ning aasta hiljem salvestas Latifah Tommy Boy Recordsis oma esimese albumi "All Hail the Queen". Järgmise nelja aasta jooksul andis ta välja veel kaks albumit, millest viimane, 1993. aastal välja antud "Black Reign" sai kuldplaadi staatuse. 1995. aastal pälvis Latifah Grammy auhinna loo "U.N.I.T.Y." eest džässräpi stiilis salvestatud albumilt "Black Reign". Kokku sai Latifah Grammyle veel kuus nominatsiooni. 

Latifah salvestas oma viimase täielikult räpi ja hiphopi stiilis albumi aastal 1998, misjärel lisandusid järgmistel albumitel nendele stiilidele džäss ja soul. 2007. aasta juulis esines Latifah kuulsas Hollywood Cupi kontserdisaalis džässikontserdiga ja mõni aeg hiljem ilmus tema džässialbum "Trav'lin' Light".

Tema seni viimane album "Persona" (2009) sisaldab R&B ja hiphopi kompositsioone. Esimesel müüginädalal tõusis see Billboard 200 edetabelis kohe 25. kohale.

Latifah alustas näitlemist 1990. aastate alguses filmides "House Party 2", "Jungle Fever" ja "Juice". Tema esimene edukas töö näitlejana oli situatsioonikomöödia "Living Single" (1993–1998).

1996. aastal osales ta menukas filmis "Lase käia!" ("Set It Off") ja kaks aastat hiljem oli tal silmapaistev roll komöödiadraamas "Tõeline elu" ("Living Out Loud"), kus peaosas oli Holly Hunter. 1999. aastal mängis Latifah koos Denzel Washingtoni ja Angelina Joliega põnevusfilmis "Kondikoguja" ("The Bone Collector"), mis põhineb Jeffery Deaveri samanimelisel romaanil. 

Ema Mortoni roll 2002. aasta hittmuusikalis "Chicago" tõi talle veelgi rohkem kiitust. Film kandideeris 13 Oscarile, sealhulgas parima naiskõrvalosa kategoorias oli nominent Queen Latifah. Kuid auhinna samas kategoorias ja sama filmi eest sai siiski Catherine Zeta-Jones. 

Televisioonis oli Latifah'l oma jutusaade "The Queen Latifah Show" (1999–2001). 1999. aastal ilmus tema autobiograafia "Ladies First: Revelations of a Strong Woman" (ISBN 0-688-15623-1). 

2003. aastal mängis Latifah Steve Martini kõrval peaosa komöödias "Meest sõnast, naist internetist" ("Bringing Down the House"), mille eest oli ta nomineeritud MTV filmiauhinnale parima naisnäitleja kategoorias. Järgnenud aastatel oli tal palju olulisi rolle menukates filmides, sealhulgas "Takso" ("Taxi"; 2004), "Viimane puhkus" ("Last Holiday"; 2006), "Abielu Vegase moodi" ("What Happens in Vegas"; 2008). Queen Latifah osales ka joonisfilmide "Jääaeg 2: Suur sula" ("Ice Age 2: Global Warming"; 2006) ja "Jääaeg 3" ("Ice Age 3: Dawn of the Dinosaurs"; 2009) dubleerimisel, kus mammut Ellie räägib tema häälega. Nendel aastatel oli telesarjades tema edukaim töö "Life Supportis", mis tõi talle Kuldgloobuse auhinna ja Emmy nominatsiooni. 

4. jaanuaril 2006 sai Queen Latifah tähe Hollywoodi kuulsuste alleele. 2009. aastal esitas Queen Latifah' 81. Oscarite jagamisel möödunud aastal surnud kuulsate filmindustegelaste mälestamisel laulu "I'll Be Seeing You". 7. juulil 2009 esines Latifah Los Angelese Staples Centeris Michael Jacksoni hüvastijätutseremoonial, kus ta luges ette Maya Angelou luuletuse. 

2008. aastal sai Queen Latifah'st CoverGirli kosmeetikatoodete, Pizza Huti ja Jenny Craigi kaalulangetusprogrammi reklaamikampaaniate esindusnägu.

Queen Latifah kinnitas 2021. aasta juunis esimest korda avalikult, et kuulub LGBT-kogukonda, tänades BET Awardsil oma elukaaslast Ebony Nicholsi ja poeg Rebelit.

Kategooria:Ameerika Ühendriikide räpparid
Kategooria:Ameerika Ühendriikide lauljad
Kategooria:Ameerika Ühendriikide näitlejad
Kategooria:Sündinud 1970